KLASA: P-290/23

URBROJ: 711-02-01/06-2024-05

Zagreb, 11. srpnja 2024.

 **Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Igora Lukača, Nike Nodilo-Lakoš, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3., članka 44. stavka 2. i članka 48. stavka 1. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu ZSSI), **u predmetu obveznice Marine Cvitković, OIB:** **………….,** **članice uprave-direktorice trgovačkog društva KAMIČAK d.o.o. do 28. ožujka 2023. godine,** pokrenutom po službenoj dužnosti, na 55. sjednici održanoj 11. srpnja 2024. godine, donosi sljedeću

**ODLUKU**

1. **Obveznica Marina Cvitković, članica uprave-direktorica trgovačkog društva KAMIČAK d.o.o. do 28. ožujka 2023. godine, nepodnošenjem imovinske kartice u roku od 30 dana po prestanku obnašanja dužnosti, počinila je povredu odredbe članka 10. stavka 2. ZSSI-a.**
2. **Za povredu ZSSI-a, opisanu pod točkom I. ove izreke, obveznici se izriče sankcija u iznosu od 530,00 eura.**
3. **Nalaže se obveznici Marini Cvitković da u roku od 15 dana od zaprimanja ove Odluke uplati novčanu sankciju iz točke II. ove izreke u ukupnom iznosu na račun prihoda Državnog proračuna Republike Hrvatske br.: HR1210010051863000160, model: HR68, poziv na broj: 6190-OIB obveznice-29023**
4. **Ako obveznica novčanu sankciju iz točke II. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznice. Izvršnu odluku Povjerenstvo će radi provedbe dostaviti službi koja obavlja obračun plaće obveznice.**
5. **Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti na imovini obveznice putem ovlaštene institucije sukladno odredbama posebnog zakona kojim se uređuje postupak prisilne naplate.**
6. **Ova Odluka objavit će se na mrežnim stranicama Povjerenstva nakon uredne dostave obveznici.**

Obrazloženje

Povjerenstvo je po službenoj dužnosti, uvidom u Registar obveznika, utvrdilo kako obveznica Marina Cvitković, članica uprave-direktorica trgovačkog društva KAMIČAK d.o.o. do 28. ožujka 2023. godine, nije podnijela karticu u roku od 30 dana po prestanku obnašanja dužnosti.

 Obzirom je imenovana obnašala dužnost članice uprave- direktorice trgovačkog društva KAMIČAK d.o.o. od 25. prosinca 2021. do 28. ožujka 2023. godine, ima status obveznice sukladno članku 3. stavku 1. podstavku 40. ZSSI-a te je dužna postupati po odredbama navedenog zakona.

Uvidom u Registar obveznika, Povjerenstvo je utvrdilo da je obveznica podnijela imovinsku karticu povodom stupanja na dužnost 17. kolovoza 2022. godine te imovinsku karticu povodom godišnje obveze podnošenja za 2022. godinu, dana 21. veljače 2023. godine. Također, podnijela je imovinsku karticu sa svrhom ispravak podataka 05. svibnja 2023. godine. Međutim, utvrđeno je i da obveznica nije podnijela imovinsku karticu u roku 30 dana po prestanku obnašanja dužnosti, budući je navedenu dužnost obnašala do 28. ožujka 2023. godine.

Slijedom navedenog, Povjerenstvo je dana 22. studenog 2023. godine utvrdilo postojanje pretpostavki za pokretanje postupka radi moguće povrede članka 10. stavka 2. ZSSI-a i o istome je obavijestilo obveznicu putem obavijesti Broj:711-I-2565-P-290/23-02-24 te je ujedno obveznica pozvana da se u roku od 15 dana očituje na činjenična utvrđenja iz predmetne obavijesti. Obveznica je na citiranu obavijest dostavila očitovanje zaprimljeno u Povjerenstvu dana 15. ožujka 2024. godine, navodeći da je 06. svibnja 2023. podnijela imovinsku karticu te da nakon prestanka obnašanja dužnosti direktorice trgovačkog društva KAMIČAK d.o.o. nije koristila e-mail adresu koju je koristila u svrhu podnošenja iste, jer nije u radnom odnosu koji podliježe podnošenju imovinske kartice. Nadalje, navela je da se primitkom navedene obavijesti Povjerenstva prijavila u svoj korisnički račun i vidjela da njezin unos imovinske kartice od 06. svibnja 2023. nije uopće evidentiran. Zaključno je navela da je sve ostale imovinske kartice do sada podnijela, tako da ni u kojem slučaju ne želi izbjeći podnošenje predmetne imovinske kartice te da će je smjesta ponovno podnijeti i poslati poštom.

Člankom 32. stavkom 1. podstavkom 1. ZSSI-a propisano je da je nadležnost Povjerenstva pokretanje postupaka za utvrđivanje povreda odredaba toga Zakona o sukobu interesa ili drugog zabranjenog ili popisanog ponašanja.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Člankom 10. stavkom 2. ZSSI-a propisano je da su obveznici dužni podnijeti imovinsku karticu u roku od 30 dana od dana stupanja na dužnost te u roku od 30 dana po prestanku obnašanja dužnosti.

Člankom 10. stavkom 5. ZSSI-a propisano je da se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od 8 dana niti duži od 15 dana od dana zaprimanja pisane obavijesti. Iznimka propisana navedenom odredbom nije primjenjiva u konkretnom slučaju budući da se ne radi o obveznici koja prvi put podnosi imovinsku karticu povodom prvog stupanja na dužnost.

Dakle, budući je nesporno utvrđeno da obveznica Marina Cvitković nije podnijela imovinsku karticu u roku od 30 dana po prestanku obnašanja dužnosti, imenovana je počinila povredu članka 10. stavka 2. ZSSI-a.

Povjerenstvo pritom ističe kako je obveznica i nadalje u obvezi podnijeti navedenu imovinsku karticu te imenovanu poziva da istu dostavi u što kraćem roku.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju.

Člankom 50. stavkom 1. ZSSI-a propisano je da ako novčana kazna nije plaćena u roku, ista se može izvršiti obustavom isplate dijela mjesečne neto plaće ili obustavom na svim primanjima, a ista se može izvršiti i na imovini obveznika. Također, propisano je da Povjerenstvo novčanu kaznu izriče u iznosu od 530,00 do 5309,00 eura vodeći računa o težini i posljedicama povrede zakona. Stavkom 2. istog članka propisano je da izvršenje novčane sankcije obustavom isplate dijela mjesečne plaće ili obustavom na svim primanjima ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika.

U ovom konkretnom slučaju, Povjerenstvo je obveznici izreklo novčanu sankciju u iznosu od 530,00 eura. Prilikom odmjeravanja vrste sankcije prije svega je obzir uzelo činjenicu da obveznica do danas nije podnijela imovinsku karticu po prestanku obnašanja dužnosti, čak ni nakon što joj je dostavljena obavijest da je Povjerenstvo protiv nje pokrenulo postupak. Također, obveznica je u očitovanju na predmetnu obavijest navela da će navedenu imovinsku smjesta podnijeti, ali isto nije učinila do dana donošenja ove odluke, te takvim postupanjem Povjerenstvo, ali i javnost nisu dobili uvid u njezino imovinsko stanje povodom prestanka obnašanja dužnosti. Slijedom sveg navedenog, Povjerenstvo smatra izricanje novčane sankcije u iznosu od 530,00 eura svrsishodnim obzirom na sve navedene okolnosti slučaja.

Stoga je Povjerenstvo donijelo odluku kako je navedeno u izreci.

 PREDSJEDNICA POVJERENSTVA

 Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznica Marina Cvitković, osobnom dostavom

2. Objava na mrežnim stranicama Povjerenstva nakon uredne dostave obvezniku

2. Pismohrana